b'\n_START_ARTICLE_\nKy\xc3\xb6sti Varesvuo\n_START_PARAGRAPH_\nKy\xc3\xb6sti Varesvuo (s. 22. marraskuuta 1932) on suomalainen elokuvatuottaja ja elokuvatuotantoalan yritt\xc3\xa4j\xc3\xa4, joka tunnetaan Crea-Filmi Oy:n ja my\xc3\xb6hemmin Varesvuo Partners -nimell\xc3\xa4 toimineen filmi- ja videotuotantokonsernin perustajana. 1950-luvun lopulla elokuva-alalla aloittanutta Ky\xc3\xb6sti Varesvuota pidettiin uransa alussa yhten\xc3\xa4 suomalaisen mainoselokuvan kaikkien aikojen parhaista k\xc3\xa4sikirjoittajista._NEWLINE_Varesvuo ty\xc3\xb6skenteli 1950-luvulla Pelastakaa Lapset -j\xc3\xa4rjest\xc3\xb6ss\xc3\xa4 ja sitten Filmitalon (aiemmin Finlandia-Kuva) tuotantop\xc3\xa4\xc3\xa4llikk\xc3\xb6n\xc3\xa4. 1960-luvun puoliv\xc3\xa4liss\xc3\xa4 h\xc3\xa4n oli toimitusjohtajana ja osakkaana Pentti Helanteen perustamassa Filmi-Jatta-tuotantoyhti\xc3\xb6ss\xc3\xa4, jonka tyt\xc3\xa4ryhti\xc3\xb6 FJ-Filmi tuotti Mikko Niskasen elokuvan K\xc3\xa4py sel\xc3\xa4n alla. Eritt\xc3\xa4in hyvin menestyneest\xc3\xa4 elokuvasta ansaitsemillaan tuotoilla Varesvuo ja Filmi-Jatan p\xc3\xa4\xc3\xa4kuvaajana ja yhten\xc3\xa4 osakkaana toiminut Hans Haataja perustivat Crea-Filmi Oy:n, josta kehittyi Suomen suurin mainoselokuvien ja televisio-ohjelmien tuotantoyritysten ryhm\xc3\xa4 Varesvuo Partners. Crea-Filmi laajentui 1980-luvulla j\xc3\xa4lkituotantoon ja kalustovuokraukseen ja alkoi hankkia enemmist\xc3\xb6osuuksia kilpailevista mainoselokuvayhti\xc3\xb6ist\xc3\xa4. N\xc3\xa4it\xc3\xa4 olivat Pepe Teirikarin Elohopea-Filmi, Martti Tikan Woodpecker Film sek\xc3\xa4 Taina Kanthin, Frej Andersinin ja Tapani P\xc3\xa4iv\xc3\xa4sen Filmitalli. _NEWLINE_1990-luvun lopulla Varesvuo laajensi televisio-ohjelmien ja pitkien elokuvien tuotantoon yritysnimin\xc3\xa4 Crea Video, Matti Kyll\xc3\xb6sen Crea Sport Production sek\xc3\xa4 Filmiteollisuus ja sen tyt\xc3\xa4ryhti\xc3\xb6t Filmiteollisuus Fine, Helsinki-filmi ja tamperelainen Ten Years Producion. Varesvuo Partners oli my\xc3\xb6s Roope Lehtisen Moskito Televisionin, Henkka Hypp\xc3\xb6sen Van Der Median ja Liisa Akimofin Production Housen osakkaana. Varesvuon yrityksiin kuului my\xc3\xb6s klassisen musiikin \xc3\xa4\xc3\xa4nilevyj\xc3\xa4 tuottava Ondine. 1990-luvun lopulla Varesvuo Partners myytiin Talentumille, joka myi sen Capman-p\xc3\xa4\xc3\xa4omasijoitusyhti\xc3\xb6lle 2008._NEWLINE_Vuonna 1966 Varesvuon k\xc3\xa4sikirjoittama lyhytelokuva Ensimm\xc3\xa4inen tilip\xc3\xa4iv\xc3\xa4 sai parhaan lyhytelokuvan Jussi-palkinnon. Varesvuolle my\xc3\xb6nnettiin elokuva-alan hopeinen ansiomerkki 1984. Varesvuo toimi pitk\xc3\xa4\xc3\xa4n Filmikamarin hallituksessa._NEWLINE_Luontovalokuvaaja Markus Varesvuo on Ky\xc3\xb6sti Varesvuon poika.'